সুরা আলাকের প্রথম ৫টি আয়াতে মহান আল্লাহতায়ালা নিজেকে শুধু স্রষ্টা (খালেক), ও দয়াময় (আকরাম) রূপেই পরিচয় দেননি, পরিচয় দিয়েছেন অসংখ্য অজানা জ্ঞানের মহান শিক্ষাদাতা রূপেও। (আল্লামা ইনসানা মা লাম ইয়ালাম।) সুরা রাহমানের শুরুতে মহান আল্লাহতায়ালা নিজেকে রাহমান তথা পরম করুণাময় হিসাবে পরিচয় দিয়েছেন। দ্বিতীয় আয়াতে সে করুণার নির্দশন রূপে নিজেকে উল্লেখ করেছেন কোরআনী জ্ঞানের শিক্ষক রূপে (আল্লামাল কোরআন)। তাই শিক্ষাদান মহান করুণাময়ের পবিত্র সূন্নত। অতএব যে ব্যক্তি কাউকে পবিত্র কোরআন শিক্ষা দেয়, সে অনুসরণ করে তাঁর সে সূন্নত। ব্যক্তির জীবনে এ সূন্নত পালনের চেয়ে বড় ইবাদত আর কি হতে পারে? মহান নবীজী (সাঃ) ও তাঁর সাহাবাদের মাঝে সে পবিত্র সূন্নত পালনের আগ্রহটি ছিল অতি গভীর। নবীজী (সাঃ) সে সূন্নত পালন করতে গিয়ে নানা জনপদে ঘুরেছেন। এজন্য কারো থেকে তিনি কোন মজুরী চাননি। বরং প্রচণ্ডভাবে আহত ও অপমানিত হয়েছেন। নবীজী (সাঃ)র সাহাবাদের কোরবানীও কি একাজে কম? পবিত্র কোরআনের শিক্ষক রূপে তাঁরা হাজারো মাইল দূরের নানা অজানা দেশের গ্রামগঞ্জে পৌঁছেছেন। ইসলামের আলো জ্বালাতে জিহাদ করেছেন, অনেকে শহীদও হয়েছেন। তাদের সে কোরবানীর কারণেই ইসলাম বিশ্বময় বিস্তার পেয়েছে। এবং বিশ্বশক্তির মর্যাদা পেয়েছে মুসলিম উম্মাহ।